## Cinema Jove posa de nou el focus en les aules de secundària en el seu cicle ‘High School, 5t curs’

*** La programació inclou nou pel·lícules dirigides per cineastes consagrats com Gus Van Sant, Larry Clark, Kelly Fremon Craig, Rian Johnson, Michel Franco i Laura Wandel
* Les projeccions tindran lloc a l’aire lliure en la plaça de Viriat de València**

Cinema Jove, el festival internacional de cinema organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), torna a prendre el pols a les aules de secundària amb la quinta entrega del seu cicle ‘High School’. Esta edició consta d’una selecció de nou pel·lícules que aborden els estudis d’institut des de diferents òptiques i generacions.

Les projeccions, que tindran lloc del 20 al 28 de juny a l’aire lliure en la plaça de Viriat de València, oferixen una mirada profunda i diversa sobre l’etapa adolescent, amb la presència esta edició del gènere documental i un enfocament especial enguany en el paper dels docents, per a subratllar així els desafiaments de créixer, ensenyar i conviure com a experiències compartides.

Este és el cas del clàssic *Rebelión en las aulas* (James Clavell, 1967), una de les pel·lícules més emblemàtiques sobre l’educació en el cine, amb un memorable Sidney Poitier en la pell d’un professor pertorbat per un grup d’estudiants conflictius en una escola de la perifèria de Londres.

També posa el focus en els mestres el documental *El mètode Farrer* (Esther Morente, 2023), que examina la figura del professorat com la persona que ens fa reflexionar sobre el xiquet que tots portem dins.

Una altra novetat esta edició és incorporar una visió de l’etapa infantil amb *Un pequeño mundo* (Laura Wandel, 2021), que reflectix com les dinàmiques socials i emocionals que caracteritzen l’adolescència comencen a manifestar-se ja en Primària.

El director del festival, Carlos Madrid, ha destacat que amb esta quinta edició, “Cinema Jove consolida el cicle ‘High School’ com un espai de reflexió sobre la formació adolescent i la trobada intergeneracional”.

**Les primeres obres de directors consagrats**

Com en cada una de les seues entregues, el cicle reunix reconeguts directors i actors del panorama cinematogràfic internacional. Així, de Rian Johnson, guionista i director de l’octava entrega de la saga *Star Wars* i de *Puñales por la espalda*, es presenta la seua òpera prima, *Brick* (2005), en la qual reinventa el gènere negre en clau estudiantil.

D’altra banda, de Jason Reitman, responsable d’*Up in the Air* (2009) i la recent *Saturday Night* (2024), s’ha seleccionat *Juno*, en la qual fa un retrat agut i còmic sobre l’embaràs adolescent de la mà d’Elliot Page i Michael Cera.

Els dos directors compartixen programació amb els controvertits Larry Clark, director de *Bully* (2001), en la qual es mostra de manera crua la violència, l’abús de drogues i la prostitució adolescents; i Gus Van Sant, que en *Paranoid Park* (2009) adapta una novel·la de Blake Nelson que, en paraules del realitzador, és “una visió de *Crim i castic* de Dostoievksi en el món dels adolescents que practiquen *skateboard*”.

Completen la selecció propostes actuals de cineastes com Kelly Fremon Craig i Michel Franco, consolidant així una programació amb talent de diferents generacions i estils.

La primera adapta el clàssic juvenil de Judy Blume *Estàs ahí, Déu? Soc jo, Margaret* (2023), que tracta la transició cap a la pubertat amb gran sensibilitat, de la mà de Kathy Bats i Rachel McAdams, i el segon, *Després de Lucía*, un drama sobre l’assetjament escolar ambientat a Mèxic.

Com és tradició, el cicle ‘High School’ s’acompanya de sengles festes de benvinguda i de fi de curs, pensades com una prolongació lúdica de l’experiència educativa en l’institut.

Fecha: 06/05/2025